
Merchandising, mint önálló szerződéstípus

Kutatásomat a manapság egyre többször reflektorfénybe kerülő merchandising szerződéses megítélése köré építettem. A 20. századi gazdasági-társadalmi változások a joggyakorlat fejlődését is maguk után vonták. Az új vívmányoknak és a fogyasztói társadalom kialakulásának köszönhetően új típusú szerződések jelentek meg a gyakorlatban. A merchandising a 20. század második felének, 21. századnak egyik legmeghatározóbb gazdasági jelensége, mely a személyek közötti gazdasági kapcsolatokat megtestesítő jogviszonyokban ölt testet. Ez a jelenség több kérdést is felvet mind a jogalkalmazás, mind a jogalkotás szempontjából. Dolgozatomban arra a kérdésre keresem a választ, van-e létjogosultsága a merchandising szerződés Polgári Törvénykönyvbeli önálló, nevesített szerződésként való szabályozásának. Véleményem szerint a merchandising nem jutott el az absztrakció azon fokára, hogy beszélhessünk egy esetleges Pkt-beli kodifikálásáról. Többek között hiányoznak azok az egyedi, tipikus mozzanatok, melyek megkülönböztetnék más szerződésektől. Ezen hipotézisem igazolására a hazai, illetve nemzetközi jogirodalom és joggyakorlat alkotta eredményekre támaszkodom. A hipotézisem megerősítése érdekében kutatásom a hazai joggyakorlat nevesített szerződéseivel való rokonításra is kiterjed. Végső soron a kutatásom eredményeiből levont megfelelő következtetések alapján a merchandising hazai szerződéses megítélésével kapcsolatos nyitva maradt kérdésekre alternatív megoldásokkal szolgáltam. Felfogásom szerint a merchandising lényegét tekintve a merchandising alapjául szolgáló kizárólagos jogok hasznosítására irányuló licenciaszerződés.



